12. schôdza NR SR - 5.deň - A. dopoludnia
Dátum: 2020-09-23
Poslanec: Mazurek, Milan (ĽS Naše Slovensko)
Druh vystúpenia: Vystúpenie v rozprave

82. Vážený pán predsedajúci, ctené kolegyne, kolegovia, ja si dovolím počkať chvíľku, kým sa Národná rada upokojí, kým sa nebudú hlúčiky poslancov predo mnou rozprávať, predsa len je to trochu rušivé. (Zaznievanie gongu.) Tak ďakujem pekne. Skupina poslancov za náš poslanecký klub tu predkladá doslova nutný návrh zákona, ktorý práve v dobách tejto ekonomickej krízy globálneho charakteru potrebujeme ako soľ. Zmyslom nášho návrhu zákona je to, aby sa štátne investície, ktorých od tej doby, od roku 2002 tuším, bolo realizovaných v objeme 1,9 mld. eur, investovali do najmenej rozvinutých okresov. Ten zoznam najmenej rozvinutých okresov si vedie vláda Slovenskej republiky a prispôsobuje ho aktuálnym mieram nezamestnanosti. Podľa mňa čisto miera nezamestnanosti nie je dostatočný údaj na to, aby sme zohľadnili všetky faktory, no ale aspoň hovorí o nejakej skutočnosti v tomto regióne. Ako píšeme v dôvodovej správe, tak len niečo cez 15 % z toho objemu realizovanej investičnej pomoci štátu išlo do najmenej rozvinutých okresov. To je úplná katastrofa, pretože keď sa pozrieme na obrovskú mieru regionálnych rozdielov na Slovensku, či už v otázkach zamestnanosti, alebo v otázkach priemernej mzdy, tak je práve nutné, aby každá jedna vláda pomáhala najviac, ako sa len dá, práve najmenej rozvinutým okresom. Slovensko čelí obrovskému vysťahovalectvu ľudí za prácou. V zahraničí žijú státisíce Slovákov, z ktorých väčšina by sa sem rada vrátila, ale nepôjdu pracovať za 600 eur v hrubom, pretože z toho sa nedá založiť rodina, z toho sa nedá získať bývanie, z toho sa nedá žiť normálny, dôstojný život a každý jeden z vás to vie. Tí ľudia, ktorí by sa zo zahraničia najradšej vrátili na Slovensko, veľmi dobre vedia, koľko reálne potrebujú na normálny, dôstojný život a... (Prerušenie vystúpenia predsedajúcim.) Laurenčík Milan, podpredseda NR SR Prepáčte, pán poslanec; páni poslanci, pani poslankyne, ukľudnime sa trochu! Ďakujem. Mazurek, Milan, poslanec NR SR A ďalšia dôležitá skutočnosť je tá, že obrovské množstvo obyvateľov, predovšetkým z východu a stredu Slovenska, musí sa buď sťahovať za prácou na západ, Bratislava, Trnava, Nitra, ktorá tu bola mnohokrát spomínaná, alebo jazdia na týždňovky, od pondelka do piatku muklujú v Bratislave v tej istej robote, za ktorú v Bratislave dostanú častokrát dvakrát toľko ako v Sabinove, v Kežmarku či v Sobranciach, a svoju rodinu vídajú len cez víkendy. Všetci dobre viete, že toto nie je život, ktorý je závideniahodný. Všetci dobre viete, že každý by mal mať právo byť normálne so svojou rodinou a nie cestovať neustále a tráviť polku života v aute len preto, aby mohol normálne, dôstojne žiť. A vláda má tieto nástroje, ktorými môže týmto regiónom pomôcť. Vláda má nástroje na to, ako môže zlepšiť ich život a znížiť tú obrovskú mieru pracovnej mobility, kedy núti, doslova núti ľudí z východu sťahovať sa na západ alebo do zahraničia. To, ako fatálne zlyháva pri ich využívaní tohto nástroja, teraz nemyslím túto vládu, ale tie minulé, sme videli práve v tom, že len 15 % tých investícií išlo do najmenej rozvinutých okresov a v tej katastrofálnej investícii, v tom šialenom investičnom zámere investovať viac ako 600 mil. eur do zahraničného podniku Jaguar Land Rover práve do Nitry. Do regiónu s menej než trojpercentnou nezamestnanosťou investovať viac ako 600 mil. eur, zatiaľ čo tu máme regióny, ako je Rimavská Sobota s 20-percentnou nezamestnanosťou, Revúca s 18,5-percentnou, Kežmarok s 18-percentnou nezamestnanosťou, do trojpercentnej nezamestnanosti? Viem veľmi dobre, a to povedia mnohí, že investor si teda vyberá, nechce ísť tam, kde nie je infraštruktúra, a zase sme pri tej vláde SMER-u, že tú infraštruktúru síce sľubovala, ale nevybudovala. Tak v poriadku, potom treba aplikovať ten návrh, trebalo teda, o ktorom hovoril predseda našej strany Marian Kotleba. Tak ste nemali dať jednému zahraničnému nenažratému investorovi, ktorý si sadol s Poliakmi, Čechmi, Maďarmi, Slovákmi a čakal, kto mu ponúkne najlepšiu ponuku 600 mil., ale ste mali dať 30 mil. každému z najmenej rozvinutých okresov, vytvorili by ste viac pracovných miest, nemuseli by sme sem dovážať do Nitry Rumunov, Srbov, Bulharov, Ukrajincov, lebo tam nemá kto pracovať, a to ste mali vedieť predsa, keď tam bola trojpercentná nezamestnanosť, a nebola by v týchto regiónoch taká chudoba a znížili by ste mieru regionálnych rozdielov a všetci ľudia by vám na kolenách ďakovali, že majú prácu, že môžu normálne, dôstojne žiť. Ale nie, radšej sa robili za smerákov kšefty a keď Fico na tlačovke hovoril o tom, ako tam budú 1400-eurové platy, realita je 700, 800 eur v hrubom, nástupný plat v tom Jaguari. No ako sa z toho dá vyžiť povedzme aj v tej Nitre? To už radšej ten východniar ide do Rakúska, kúsok, a zarobí neporovnateľne viac a potom sem chodia práve tí Srbi, Rumuni, Bulhari, Ukrajinci, z ktorých mnohí robia potom tie problémy, o ktorých v Nitre vieme, že museli obmedziť otváracie hodiny v podnikoch do desiatej, lebo potom tam boli obrovské problémy. Pán primátor, ja sa rozprávam s Nitrančanmi, vy to stále budete popierať. Vaše hašišové bary možno nie, ale tie, také tie normálne podniky museli. No a keby sme sa na túto vec pozreli racionálne, keby sme sa na ňu pozreli zodpovedne a začali tie investície dávať predovšetkým slovenským podnikateľom, Slovákom, ktorí majú nejaký investičný zámer alebo nejaký projekt, alebo startup, ako sa dnes moderne hovorí, a práve v tých najmenej rozvinutých okresoch, tak by sme nemuseli počúvať tie neuveriteľné príbehy, ako je príklad priemyselného parku vo Vranove nad Topľou, o ktorom hovoria ako o najväčšom skateparku na Slovensku. Lebo on síce vytvorený bol, neviem, či dva- alebo trikrát tam nebol Fico s Richterom a sľubovali, ako tam budú nejakí zamestnávatelia, ale nikto tam neprišiel, lebo každý sa vyhovára na chýbajúcu infraštruktúru a pretože vláda realizuje všetku svoju pomerne, teda takmer všetku svoju investičnú pomoc práve cez zahraničných a na domácich sa zvysoka vykašľala. Prípadne to dala nejakým tým svojim kamarátom, nejakým tým známym, ktorí tú pomoc ale využili úplne iným spôsobom. Ešte chcem reagovať na to, čo povedal poslanec Tomáš Taraba tiež. On hovoril o tom, že keď vláda postaví povedzme automobilku niekde na západe, že to má väčšiu pridanú hodnotu pre štát ako 3-tisíc ľudí na východe povedzme, ktorí zbierajú zemiaky. Z ekonomického hľadiska možno áno. Lenže tých 3-tisíc ľudí na východe reálne tú prácu potrebuje. Tých 3-tisíc ľudí zabezpečuje to, že tam existujú udržateľné pracovné miesta, že ľudia jedia kvalitné slovenské potraviny, že sa mení demografická krivka, že nečerpajú zbytočne dávky, že sa prispôsobia a zároveň, keď si porovnáme rizikovosť investície do nejakej automobilky na západe, ktorá je extrémne náchylná na akýkoľvek výkyv, ako je teraz táto kríza, na ktorej automobilky najviac utrpia, a nejaké družstvo, nejaký poľnohospodársky podnik na východe, ktorý je relatívne stabilný, lebo ľudia potraviny jesť musia stále a autá si kupovať v kríze nebudú, tak sa nemáme jednoducho o čom baviť. A predovšetkým z pohľadu štátu by malo byť záväzné, mal by to byť taký záväzný záujem práve znižovať tie regionálne rozdiely, práve pracovať pre tých ľudí na strednom a na východnom Slovensku, pretože tam sú tie najväčšie problémy. Ja z takého regiónu pochádzam, žijem v ňom celý život, vidím, ako to nefunguje. A keby sa vláda skutočne pozrela na túto vec objektívne a schválila náš návrh zákona alebo predložila vlastný, podobného typu, že investície môžu byť, teda štátne investície môžu byť realizované len, len v najmenej rozvinutých okresoch, mohli by sme Slovensko pohnúť míľovými krokmi dopredu. A podľa mňa je potrebné, lebo už prebehlo dosť mesiacov od vzniku tejto vlády a nového volebného obdobia, aby sme sa konečne začali vážne zaoberať najmenej rozvinutými okresmi, aby sme sa konečne vážne začali zaoberať témou regionálnych rozdielov, ktoré boli jedným z kľúčových bodov predvolebnej kampane práve Igora Matoviča a jeho regionálnych poslancov, a aby sme o tejto téme ľuďom nielen hovorili, ale konečne priniesli aj nejaké riešenia. Vláda by mala dbať na to, aby naplnila svoje sľuby, a mala by dbať na to, aby sa ľuďom aj na východe mohlo žiť lepšie. Aby sa nepozerali na absurdnosť, že aj z ich daní sú financované gigantické investície v Nitre a že z ich daní pracujú Rumuni, Srbi, Bulhari a oni sú vyháňaní do zahraničia, ale aby mohli cítiť, že majú nejakú oporu od toho štátu a stará sa práve o nich. Ale nie takým spôsobom, ako tu predložili smeráci v minulom období, lebo to bol normálne výsmech do tváre všetkých, tým zákonom, že oni prispejú ľuďom 5-tisíc eur, keď sa presťahujú z východu na západ za prácou. Veď to je normálny výsmech ľuďom do tváre. Riešením východu nemá byť to, že práceschopných východniarov hodíte na západ, ale to, že prácu prinesiete na východ a umožníte aj východniarom žijúcim v zahraničí na ten východ sa vrátiť. Toto je riešenie, čiže žiadne zákony o sociálnej mobilite, pracovnej mobilite, aby ste tých ľudí proste priniesli za prácou, ale, práve naopak, aby ste ľuďom prácu dali. Čiže ďakujem všetkým za podporu tohto návrhu zákona a verím, aj keby ten zákon neprešiel, lebo veď vieme o tej vašej diktátorskej koaličnej zmluve, začnite sa, prosím vás, touto témou naozaj zaoberať. Tí ľudia na východe trpia a potrebujú reálne pomoc štátu. Ďakujem veľmi pekne.